Litigii fiscale Vol.3: Recuperarea creantelor fiscale si raspunderea civila delictuala in materie fiscala. Practica judiciara relevanta - Valentina Gherasim-Proca
Volumul III din lucrarea intitulata Litigii fiscale are ca tema de interes, in principal, problematica litigiilor fiscale de competenta instantelor civile, precum si a litigiilor in care sunt contestate deciziile de instituire a masurilor asiguratorii si deciziile de stabilire a raspunderii solidare. Volumul este structurat in patru capitole si cuprinde cazuri relevante din practica judiciara recenta de la nivelul Inaltei Curti de Casatie si Justitie referitoare la stabilirea competentei in privinta unor actiuni judiciare specifice executarii silite a creantelor fiscale (contestatia la executare silita in materie fiscala, numirea curatorului fiscal pentru procedura de executare silita si mentinerea popririi), masurile asiguratorii de natura fiscala si raspunderea solidara a altor persoane pentru obligatiile fiscale datorate de debitorii fiscali, actiunile judiciare in raspundere civila delictuala derivate din cauzele penale de evaziune fiscala. Dintre subiectele de interes practic si solutiile identificate in cazurile relevante prezentate in acest volum, care au la baza inclusiv jurisprudenta CJUE in domeniu, hotarari CEDO, decizii ale CCR si decizii obligatorii pronuntate de ICCJ in cadrul mecanismelor de unificare a practicii judiciare, pot fi exemplificate: stabilirea competentei materiale si teritoriale de solutionare a contestatiei la executare in materie fiscala in cazul unor conflicte negative de competenta; inadmisibilitatea caii de atac a recursului; conditii de instituire a masurilor asiguratorii de natura fiscala; cazuri de anulare a unor decizii de instituire a masurilor asiguratorii de natura fiscala; interesul procesual al autoritatilor fiscale in sustinerea recursului raportat la ridicarea masurilor asiguratorii; conditii de antrenare a raspunderii solidare si conditii de contestare a deciziilor de stabilire a raspunderii solidare; cazuri de anulare a unor decizii de stabilire a raspunderii solidare; suspendarea executarii deciziei de angajare a raspunderii solidare. Acest volum cuprinde si o cazuistica relevanta pentru solutionarea de catre instantele civile a actiunilor in raspundere civila delictuala derivate din cauzele penale de evaziune fiscala, actiuni formulate de autoritatile fiscale pentru recuperarea prejudiciului cauzat bugetului general consolidat al statului in diverse situatii de lasare ca nesolutionata a actiunii civile de catre instantele penale, respectiv in caz de clasare a cauzei penale si de semnare a unui acord de recunoastere a vinovatiei. Prezentarea cazurilor in modalitatea evidentierii elementelor relevante de drept procesual si de drept substantial care au fundamentat solutiile pronuntate s-a realizat in scopul de a asigura cititorilor un studiu rapid si eficient al problematicii si solutiilor din practica judiciara de care sunt interesati. Aspectele de ordin procesual specifice procedurii judiciare de solutionare a cauzelor prezentate in acest volum si, in mod special, a recursurilor de competenta Inaltei Curti de Casatie si Justitie pot contribui la o mai buna cunoastere si intelegere a modului de interpretare si aplicare a normelor de procedura in solutionarea acestor categorii de litigii fiscale.